Rixmê hewayê serdî zî bi se hezaran kesî tewrê Newroza Îstanbulî bîyî. Şayîye Meydanê Yenîkapiyî de ameye kerdene.
Şayîye de verî metno hempar ê dezgehan ame wendene. Hemvervatoxa Kongreya Demokratîke Şaran (HDK) Esengule Demîr şayîye de qisey kerd û bale ante ser ke sîstemê camêrd dewlete do bêro rijnayene û cinîyî do komelê azadî awan bikerê. Demîre vist vîrî ke Ocalanî ra xebere nêna girewtene û vat: ''Nê warê Newroze do tecrîdî çin bikerê.''
Hemserekê Partîya Herêmanê Demokratîkan (DBP) Keskîn Bayindirî vat: ''Zîndanê Amedî de ruhê xoverdayîşî hetê Mazlûm Doganî ra awankerdene. Kurdî do faşîzmê AKP-MHPyî birijnê. Emser do bibo serra serkewtiş û azadîye. Na Newroze do azadîya Rayber Apoyî bîyara.''
Qiseykerdişê Bayindirî ra dima girseyî pîya vat: ''Biciwîyo Serek Apo.''
Nê qiseykerdoxan ra dima koma Vardiya vejîyaye sehne ser.
Koma Vardiya ra pey Hemserekê HDPyî Mîthat Sancarî qisey kerd. Sancarî verî girse selam kerd, Newroze fîraz kerde û vat: ''Şikê ma çin o, ma do qetî ser bikewê. Wa baronê şerî bieşnawê ke ma hê yenê, hêzê şaran ho yeno. Ma do wisarî bîyarê nê welatî. No îqtîdar pê polîtîkayanê şerî payan ser de yo. Ma do nê îqtîdarî birijnê û rayîrê haştîye, çareserîya meseleya kurdan abikerê. Ma hema zî peyê Deklarasyonê Newroze yê 2013yî de yê. Tedayî do pê ma nêeşkê. Embazê ma hê sey rehîneyan zîndanan de tepişîyenê. Tecrîd bi xo çaresernêkerdiş de israr o. Seba ke tecrîdî bişiknê ganî ma têkoşîn bikerê. Newroza 2022î noqtaya serkewtişî ya. Na serre serra fînalî ya. Se kenê wa bikerê ma do ser bikewê. Ma bi na bawerîye dormeyê adirê Newroze de yenê pêser. Nika wext wextê serkewtişî yı. Newroze fîraz ba. Rayîrê şima akerde bibo.''

Şayîye de xeylêk reyî seba azadîya Rayberê Şarê Kurdî Abdullah Ocalanî sloganî ameyî vatene.
Hemserekê ESPyî Şahîn Tumulu, Hemsereka SODAPî Sevtape Akdag Karahali, Hemserekê SYKPyî Cavît Ugur, Hemvervatoxê Partîya Keskan û Çepe Îbrahîm Akin, Serekê EMEPî Ercument Akdenîz û Serekê TÎPî Erkan Başî şayîye de qisey kerd.
Ercument Denîzî da zanayene îtîfaqê rayîrê hîrêyînî rixmê astengkerdişan zî do şarî reyde ser bikewê.
Serekê TÎPî Erkan Başî ard ziwan ke zîndanî do veng bibê, welat azad bibo û kurdî do azad bibê. Başî vat: ''Ma do pîya ser bikewê.''
Qiseykerdişan ra dima Koma Sorjiyan vejîyaye sehne ser. Şayîye de vera sloganê 'Biciwîyo Serek Apo' ame vatene.
Hunermend Xêro Abbas zî şayîye de vejîya sehne ser. Hetêkî ra govende ameye girewtene û hetêkê bînî ra zî ciwanan adirê Newroze vist ta û xo ser ra eşt.
Dima ke şayîya Newroze qedîyaye bi se hezaran kesan çalakîya rayraşîyayîşî kerde. Kuçe û taxan de vengê sloganan berz bîyî.
